Սիրեկանը (ֆիլմ, 1992)

«Սիրեկանը» (ֆր.՝ L'Amant, վիետ․՝ Người tình), ռեժիսոր Ժան-Ժակ Աննոյի` 1992 թվականին նկարահանած ֆիլմը։ Մարգերիտ Դյուրասի «Սիրեկանը» ինքնակենսագրական գրքի (1984) էկրանավորումն է։  Այն 1975 թվականից հետո Վիետնամում նկարահանված առաջին արևմտյան ֆիլմն է։ Նկարահանվել է վիետնամացի կինեմատոգրաֆիստների ակտիվ մասնակցությամբ։ Նկարահանումներն սկսվել են 1989 թվականին, ֆիլմն էկրան է բարձրացել 1992 թվականի հունվարի 22-ին (Ֆրանսիա)։ Ներկայացվել է «Օսկար» մրցանակաբաշխության` «լավագույն օպերատորական աշխատանք» անվանակարգում և Ճապոնական կինոակադեմիայի «Լավագույն արտասահմանյան ֆիլմ» անվանակարգում, արժանացել է «Սեզար» կինոմրցանակի և Golden Reel Award մրցանակի (ԱՄՆ)` «լավագույն երաժշտություն» անվանակարգում (1993)։


== Սյուժե ==
Գաղութային Վիետնամ, 1929 թվական։ Ֆրանսիացիների աղքատացած ընտանիքն ապրում է Լամդոնգի շրջանի Մեկոնգ դելտայում, Սայգոնից 100 կմ հեռավորության վրա։ Ընտանիքը բաղկացած է ուսուցչուհի մորից, ավագ թմրամոլ որդուց, 15-ամյա աղջկանից և կրտսեր որդուց։ Մի անգամ աղջիկը լաստով տուն վերադառնալիս հանդիպում է բարձրաճաշակ, կայացած ու գեղեցիկ չինացու։
Երիտասարդ աղջիկն ու Չինացին (այսպես են նրանք կոչվում ֆիլմում) ֆիլմի գլխավոր հերոսներն են։ Չինացին նրան տուն է ուղեկցում իր ավտոմեքենայով։ Սիրավեպը զարգանում է. նրանք սկսում են հանդիպել որպես սիրեկաններ Սայգոնի մարդաշատ թաղամասներից չինական Տյոլոն թաղամասում գտնվող տանը։ Նրանց ամուսնությունն անհնարին է մշակութային սովորույթների պատճառով. նրա ընտանիքն արդեն հարսանիքի օր է նշանակել իրեն հավասար չինուհու հետ։ Նրանք երկուսն էլ գիտեն, որ իրենք համատեղ ապագա չունեն, այդ պատճառով փորձում են խոսքերով համոզել միմյանց, թե իրենց կապը հիմնված չէ զգացմունքների վրա։ Նա ամուսնանում է, աղջիկն ընտանիքի հետ վերադառնում է իրեն քիչ ծանոթ Ֆրանսիա։ Նավի վրա աղջիկը հասկանում է, որ չինացու հանդեպ զգացմունքներ ունի։ Շատ տարիներ անց չինացին հաղորդում է աղջկան, որ առաջվա պես սիրում է նրան և կսիրի իր ամբողջ կյանքում։


== Դերերում ==
Ջեյն Մարչ-Երիտասարդ աղջիկ
Թոնի Լյուն Կա Ֆայ-Չինացի
Առնո Ջովանինետի-ավագ եղբայր
Մելվիլ Պուպո-Փոքր եղբայր
Լիզա Ֆոլքներ-Հելեն Լագոնել
Սիէմ Ման-Չինացու հայրը
Ֆիլիպ Լե Դեմ-Ֆրանսերենի ուսուցիչ
Անն Շաուֆուս-Անն-Մարի Ստրետտեր
Տեքստը կարդում է Ժաննա Մորոն։


== Նկարահանումներ ==
Ռեժիսոր Աննոն ֆիլմի նկարահանումների նախապատրաստման շրջանակներում 1989 թվականին այցելել է Վիետնամ, սակայն հիասթափվել է առկա իրավիճակից (գաղութային լավագույն հյուրանոցում առնետներ ու սարդեր կային, բացակայում էր օդափոխությունը և այլն)։ Արդյունքում նա որոշում է ֆիլմ նկարահանել Վիետնամի մասին այնտեղ, որտեղ դա ավանդաբար անում էին արևմտյան ռեժիսորները` Թաիլանդում, Մալայզիայում կամ Ֆիլիպիններում։

Այդ պատճառով մեկ տարի անց նա այնուամենայնիվ որոշում է ֆիլմը նկարահանել Վիետնամում։ Ըստ ստուդիայի և ռեժիսորի խոսքերի, նրանց ֆիլմը Վիետնամի մասին առաջին արևմտյան ֆիլմն էր 1975 թվականից հետո, որը նկարահանվել էր Վիետնամում։
Ֆիլմի նկարահանումներն սկսվել են 1991 թվականի հունվարի 14-ին։ Այս օրվանից երկու ամիս անց Ջեյն Մարչը դարձել է 18 տարեկան։ Սա նրա առաջին դերն էր կինոյում, սակայն նա արդեն թոփ մոդել էր։ Ռեժիսորի կինը տեսնում է նրա լուսանկարը Just Seventeen ամսագրում և նրա վրա է հրավիրում ամուսնու ուշադրությունը։
Չնայած այդ ժամանակ արդեն Վիետնամի կառավարությունը դուրս էր եկել մեկուսացվածությունից և բարեկամաբար էր տրամադրված արտասահմանցիների հանդեպ, բոլոր նկարահանումներն ու սցենարական աշխատանքն ընթանում էին իշխանությունների հետ համաձայնությամբ։ Նկարահանումներ տևել են 135 օր և արժեցել են 30 միլիոն դոլար։


== Վարձույթ ==
Ամերիկյան քննադատությունը ֆիլմի հանդեպ ընդհանուր առմամբ բացասական է եղել, այն համեմատել են «Էմմանուէլի» կամ Playboy-ի և Penthouse-ի էրոտիկ տեսահոլովակների հետ։


== Պարգևներ ==
«Սեզար» մրցանակ «լավագույն երաժշտություն» անվանակարգում
Golden Reel Award (ԱՄՆ) «հնչյունային ռեժիսորի լավագույն աշխատանք» անվանակարգում


== Հետաքրքիր փաստեր ==
Երբ ֆիլմի նկարահանումներն անց էին կացվում Խոշիմինեում, մասսայական տեսարաններին մասնակցելու համար (ռեստորանում, հանրակացարանում, նավի վրա) ներգրավվել են խորհրդային հյուպատոսարանի և առևտրային ներկայացուցչության աշխատակիցներ։
Երկու գլխավոր տեսարանների նկարահանման համար օգտագործվել է Կիպրոսից 1920 թվականին Խոշիմին ժամանած նավը
Վիետնամը նկարահանող խմբին է տրամադրել կառավարական ուղղաթիռներից մեկը
Ֆիլմում կարելի է փոքրիկ բացթողում նկատել. երբ Ջեյմ Մարչի հերոսուհին ավտոբուս է բարձրանում, նրա շուրթերին շրթներկ չկա, սակայն երբ նա իջնում է ավտոբուսից, նրա շուրթերին կարմիր շրթներկ կա։


== Ծանոթագրություններ ==


== Արտաքին հղումներ ==
«Սիրեկանը»(անգլ.) ֆիլմը Internet Movie Database կայքում
«Սիրեկանը» ֆիլմը AsiaFilm.TV կայքում